การทำฟัน หรือ การทำทันตกรรม เป็นการตรวจสุขภาพและดูแลรักษาช่องปากและฟัน เพื่อให้เหงือกและฟันมีสุขภาพดี สามารถใช้งานได้ยาวนาน เพราะเหงือกและฟันเป็นอวัยวะที่สามารถเสื่อมสภาพได้ตามอายุที่เพิ่มมากขึ้น รวมถึงอาหารการกิน และการทำความสะอาด ดังนั้นจึงต้องมีการตรวจสุขภาพช่องปากอยู่เสมอ โดยส่วนใหญ่แล้วการทำทันตกรรมจะมีอยู่หลัก ๆ ดังต่อไปนี้
การตรวจสุขภาพฟันทั่วไป
เป็นการตรวจวินิจฉัยเบื้องต้นเกี่ยวกับสุขภาพช่องปากและฟัน เพื่อให้ทันตแพทย์วางแผนการรักษาได้อย่างถูกต้อง โดยจะมีการซักประวัติคนไข้ มีการตรวจช่องปากด้วยตาเปล่า และบางกรณีอาจมีการเอกซเรย์ฟันเพิ่มเติมด้วย
การขูดหินปูนและการขัดฟัน
ถึงแม้จะมีการดูแลเหงือกและฟันเป็นอย่างดีแล้ว แต่การกินอาหารในชีวิตประจำวันก็อาจทำให้เกิดคราบหินปูนติดอยู่ตามซอกฟัน ซึ่งหินปูนเหล่านี้เกิดจากแบคทีเรียและจะทำให้เกิดกรดเข้าไปทำลายผิวเคลือบฟัน เป็นต้นเหตุของปัญหาฟันเหลืองและกลิ่นปาก รวมถึงหากทิ้งไว้นานจะทำให้เนื้อฟันผุกร่อน เกิดปัญหาโรคเหงือก เลือดออกตามไรฟัน โดยคราบหินปูนไม่สามารถขจัดออกได้ด้วยการแปรงฟัน ดังนั้นจึงควรไปพบทันตแพทย์เพื่อขูดหินปูนและขัดฟันเป็นประจำทุก ๆ หกเดือน
การอุดฟันและการถอนฟัน
ในกรณีที่เกิดฟันผุ การอุดฟันจะเป็นการรักษาสภาพฟันให้กลับมาใช้งานได้ตามปกติ โดยทันตแพทย์จะเอาเนื้อฟันที่ผุออกก่อน จากนั้นทำความสะอาด และเติมวัสดุอุดฟันลงไป เป็นการป้องกันไม่ให้แบคทีเรียกัดกินเนื้อฟันจนเสียหาย แต่ในกรณีที่มีปัญหาฟันผุอย่างรุนแรงจนโพรงประสาทฟันเสียหาย เกิดอุบัติเหตุกับฟันจนไม่สามารถซ่อมแซมได้ มีปัญหาฟันคุด หรือต้องเตรียมช่องปากสำหรับการจัดฟัน ทันตแพทย์ก็อาจจะมีการพิจารณาให้ถอนฟันด้วยเช่นกัน
นอกจากนี้ยังมีการทำทันตกรรมเพื่อความงาม ทันตกรรมจัดฟัน ทันตกรรมประดิษฐ์ (การปลูกฟันเทียม การครอบฟัน สะพานฟัน หรือทำฟันปลอม) ทันตกรรมรักษารากฟัน ทันตกรรมปริทันต์ (การรักษาโรคเหงือก) รวมถึงทันตกรรมสำหรับเด็กอีกด้วย